
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	8 martie 2016

	Nr.
	4c-7/147


R A P O R T

asupra proiectului de Lege pentru completarea art.158 din Legea nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 29/2016 din 17 februarie 2016, cu dezbaterea pe fond, în procedură obişnuită, a proiectului de Lege pentru completarea art.158 din Legea nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr. 1037/01.10.2015)
· avizul favorabil al Consiliului Economic şi Social (nr.2535/10.09.2015)

· avizul favorabil al Comisiei pentru industrii şi servicii 
(nr.4c-3/52/23.02.201)
· punctul de vedere, negativ, al Guvernului (nr.8714/07.10.2015).
Proiectul de Lege are ca obiect de reglementare introducerea alin.(11) în cadrul art.158 din Legea nr.263/2010 privind sistemul unitar de pensii publice, în sensul constituirii, ca stagiu de cotizare în condiţii speciale, a perioadelor de vechime în muncă realizate de angajaţii C.E.T. Halânga (actuala Sucursală ROMAG TERMO) şi cei ai Combinatului Chimic de Apă Grea (actuala Sucursală ROMAG PROD) din cadrul Regiei Autonome pentru Activităţi Nucleare, în vederea reducerii vârstelor standard de pensionare.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 martie 2016 a participat, în conformitate cu prevederile art.55 din Regulamentul Camerei Deputaţilor, republicat, doamna Georgeta Jugănaru, director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (4 voturi împotrivă).
Proiectul de Lege a fost adoptat de Senat în şedinţa din 15 februarie 2016.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât nu există temei legal pentru noi încadrări în condiţii speciale sau condiţii deosebite de muncă, deoarece nu au fost respectate cerinţele de legalitate în ceea ce priveşte metodologia şi criteriile prevăzute de Hotărârea de Guvern nr.1.025/2003. Totodată, nu există o fundamentare financiară a acesteia. 

PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Elena Anghel

